Rotonde de la Villette Place de la Bataille-de-Stalingradin reunalla. Rakennus oli alun perin 1780-luvulla rakennettuun tullimuuriin liittynyt tulliasema.
Postikortti 1900-luvun alusta. Kuvassa Canal Saint-Martin, joka alittaa aukion tunnelissa. Tunnelin suuaukon yläpuolella raitiotie- ja linja-autoliikennettä ylläpitäneen Compagnie générale des omnibus -yhtiön kioski ja ylempänä viadukti, jota myöten Pariisin metrolinja 2 kulki.
**Place de la Bataille-de-Stalingrad** ("Stalingradin taistelun aukio") on aukio Pariisin koillisosassa, 10. ja 19. arrondissementtien rajalla Hòpital-Saint-Louis'n ja La Villetten kaupunginosissa.

Sijainti ja kulkuyhteydet
-------------------------

Aukio sijaitsee Bassin de la Villetten länsipäässä, ja sieltä johtaa kanavasulku Canal Saint-Martiniin. Aukion laidalla sijaitsee Claude-Nicolas Ledoux'n suunnittelema pyöreä rakennus, Rotonde de la Villette.

Aukion välittömässä läheisyydessä sijaitsee kaksi Pariisin metron asemaa: Jaurèsin metroasema, jolla pysähtyvät linjat 2, 5 ja 7bis, sekä Stalingradin metroasema, jolla pysähtyvät linjat 2, 5 ja 7.

Nimen alkuperä
--------------

Aukio on saanut nimensä Stalingradin taistelun mukaan, jossa Neuvostoliiton sotajoukot saivat 19. syyskuuta 1942 – 2. helmikuuta 1943 välisenä aikana ratkaisevan voiton Saksan armeijasta.

Aukio oli ennen vain osa Boulevard de la Villetteä, eikä sillä ollut erillistä nimeä, ennen kuin se 7. heinäkuuta 1945 sai nimen *Place de Stalingrad* ("Stalingradin aukio"). Nimi muutettiin nykyiseen muotoon 26. marraskuuta 1993.

Historia
--------

Place de la Bataille-de-Stalingrad ja sen reunalla sijaitseva Rotonde de la Villette sijaitsevat paikalla, jonka kautta aikoinaan kulki Pariisia ympäröinyt 1780-luvulla rakennettu tullimuuri, Mur des Fermiers généraux. Rotonde de la Villette rakennettiinkin alun perin tulliasemaksi.

Pariisin vapautuksen muistoksi aukiolle istutettiin 4. marraskuuta 1945 hopealehmus (*Tilia tomentosa*), joka on luokiteltu Ranskan kansalliseen perintöön kuuluvaksi.

Aukio toimi 1980-luvulle saakka linja-autoasemana.

Aukio järjesteltiin vuonna 1988 arkkitehti Bernard Huetin suunnitelmien mukaan uudestaan. Sitä sivuava Boulevard de la Villette linjattiin uudestaan, niin että varsinainen aukio, johon myös Ledouxin rotonda rajoittuu suoraan, on nykyisin vain jalankulkijoiden käytössä. Samalla aukiolle rakennettiin myös vesiallas monine suihkulähteineen sekä pienempi suihkulähde, jonka keskellä on Georges Jeanclos'n pronssiveistos.

Vuonna 2006 aukio kivettiin uudelleen, ja samalla myös Rotonde de la Villette kunnostettiin.

  

* Euroopan unionin ja Kanadan vapaakauppasopimusta (CETA) vastustanut mielenosoitus Place de la Bataille de Stalingradilla lokakuussa 2016Euroopan unionin ja Kanadan vapaakauppasopimusta (CETA) vastustanut mielenosoitus Place de la Bataille de Stalingradilla lokakuussa 2016
* Suihkulähde ja Rotonde de la Villette.Suihkulähde ja Rotonde de la Villette.
* Villetten sulun ylittävä jalankulkusiltaVilletten sulun ylittävä jalankulkusilta

Lähteet
-------

1. ↑  Recherce des rues de Paris: Place de la Bataille-de-Stalingrad Pariisin määrin virasto.  Arkistoitu 10.7.2017. Viitattu 27.10.2017. (ranskaksi)
2. 1 2 3  Place de la Bataille de Stalingrad Square in Paris France *EUTouring*. Viitattu 27.10.2017.
3. ↑  History of La Rotonde de la Villette monument in Paris *EUTouring*. Viitattu 27.10.2017.
4. ↑  Le Tilleul de la Libération, Place de la Bataille de Stalingrad, Paris 19e *laparisienneetsesphotos.eklablog.com*. Viitattu 27.10.2017.
5. ↑  Architectures achevées, imaginaires en chantier (1995) : Place de Stalingrad, Place des Fêtes, enfin l’architecture *mpzga.free.fr*. Viitattu 27.10.2017.